b'\n_START_ARTICLE_\nTerme \xc5\xa0marje\xc5\xa1ke Toplice\n_START_SECTION_\nGeografija\n_START_PARAGRAPH_\nZdravili\xc5\xa1\xc4\x8de je od Novega mesta oddaljeno 12 km. Kraj le\xc5\xbei na nadmorski vi\xc5\xa1ini 169 mnm, sredi bukovih in smrekovih gozdov ter travnikov, mirnost okolja in blagodejnost klime pa \xc5\xa1e dopolnjujeta zdravilne u\xc4\x8dinke vrelca, ki ima 34\xc2\xbaC in je oplemeniten z ogljikovim dioksidom, magnezijem, kalcijem in kalijem.\n_START_SECTION_\nZgodovina\n_START_PARAGRAPH_\nOkolica \xc5\xa0marje\xc5\xa1kih Toplic je bila naseljena \xc5\xbee v prazgodovini, o \xc4\x8demer pri\xc4\x8dajo izkopane najdbe v osemdesetih letih prej\xc5\xa1njega stoletja. Najve\xc4\x8d gomil so na\xc5\xa1li pod Vinjim Vrhom in blizu Bele Cerkve._NEWLINE_\xc5\xa0marje\xc5\xa1ke Toplice so bile vse do konca 18. stoletja znane samo doma\xc4\x8dinom, saj niso bile urejene kot zdravili\xc5\xa1\xc4\x8de. Prav zato so se v \xc5\xa0marje\xc5\xa1kih Toplicah kopali ve\xc4\x8dinoma okoli\xc5\xa1ki kmetje. Sem so v\xc4\x8dasih prihajali tudi me\xc5\xa1\xc4\x8dani Novega mesta in lastniki bli\xc5\xbenjih gradov._NEWLINE_Ker niso bile znane, so zelo dolgo obdr\xc5\xbeale prvotno ime \xc2\xbbJezerske Toplice\xc2\xab. Ime so dobile zaradi mo\xc4\x8dvirnate zemlje. Ob izvirih termalne vode pa se je naredilo manj\xc5\xa1e jezerce._NEWLINE_\xc5\xa0ir\xc5\xa1i javnosti jih je prvi predstavil Franc Anton Breckerfeld, lastnik Starega gradu in zgodovinar, ki je na Dolenjskem nadaljeval Valvasorjevo delo. Breckerfeld je napisal knjigo \xc2\xbbPoro\xc4\x8dilo o toplicah ali Jezerske Toplice na Spodnjem Kranjskem\xc2\xab. Takole pravi:\xc2\xa0\xc2\xbbV dolini ob vzno\xc5\xbeju starograjskega gozdnatega gri\xc4\x8da Orleka, nasproti barja, blizu razvalin davno razpadlega gradu \xc5\xa0trlek, izvirajo iz pe\xc5\xa1\xc4\x8dene zemlje topli vrelci, katerih koristno delovanje \xc5\xbee dolgo let slu\xc5\xbei ljudem. Izvirska voda ima zdravilno mo\xc4\x8d: razred\xc4\x8di in pospe\xc5\xa1i krvni obtok, okrepi \xc5\xbeivce in deluje ugodno na \xc5\xbeiv\xc4\x8dne bolezni, pomaga pri ohromelosti, oteklinah, bole\xc4\x8dih sklepih, skorbutu. Pri teh boleznih se pojavljajo ve\xc4\x8dkrat tudi \xc4\x8dude\xc5\xbei.\xc2\xab_NEWLINE_Od leta 1791 naprej se je vpisal sleherni gost kopali\xc5\xa1\xc4\x8da, na katerega je kopanje ugodno vplivalo._NEWLINE_V 19. stoletju so bili lastniki kopali\xc5\xa1\xc4\x8da grofje Margheri-Commandona, lastniki Starega gradu, ki so ob kopelih postavili leseno uto. Naslednji lastniki pa so dno kopeli oblo\xc5\xbeili z lesenimi deskami. Leta 1913 je kopali\xc5\xa1\xc4\x8de kupil Alojzij Zajec iz Bele Cerkve. Postavil je dvoje kopali\xc5\xa1\xc4\x8d in zgornje preuredil. Leta 1922 je bila nad vrelcem sezidana kopali\xc5\xa1ka stavba, na koncu doline pa so postavili nepokriti leseni bazen, velikosti 9 x 9 metrov. S ponovno menjavo lastnika leta 1926 je kopali\xc5\xa1\xc4\x8de za tiste \xc4\x8dase do\xc5\xbeivelo velik napredek. Odkupila ga je dru\xc5\xbeina dr. Gregori\xc4\x8da iz Novega mesta. Napeljali so vodovod in elektriko ter obnovili gostilno in mlin._NEWLINE_Kopali\xc5\xa1\xc4\x8da so dobila svoja imena: Marijina kopel (sedanji leseni bazen), Aleksandrova kopel (ve\xc4\x8dja zaprta kopel) in Petrova kopel (manj\xc5\xa1a zaprta kopel). Ob bazenih so bile kabine za goste. Leta 1938 preidejo toplice v roke dr. \xc5\xa0ari\xc4\x8da, lastnika zdravili\xc5\xa1\xc4\x8da Radenci. Z odkupom zemlji\xc5\xa1\xc4\x8d je zdru\xc5\xbeil v celoto vso sedanjo okoli\xc5\xa1ko zemljo zdravili\xc5\xa1\xc4\x8da. Dr. \xc5\xa0ari\xc4\x8d je tudi dozidal tedanjo hi\xc5\xa1o v ve\xc4\x8dji gostinski objekt na mestu, kjer je \xc5\xa1e danes hotel. Med drugo svetovno vojno je bila stavba razdejana. Italijani so tu nameravali postaviti svojo postojanko, a jim je to uspelo le za kratek \xc4\x8das. Toplice so bile kmalu osvobojene._NEWLINE_Po drugi svetovni vojni so stavbe postopoma obnavljali, zdravili\xc5\xa1\xc4\x8de prilagajali sodobnej\xc5\xa1im turisti\xc4\x8dnim zahtevam in s\xc4\x8dasoma zgradili velike odprte termalne bazene. Leta 1956 so toplice postale zdravstvena ustanova kot zdravili\xc5\xa1\xc4\x8de. Obnovili so hotel, prenovili bazene, uredili park, okolico potoka in ostalo. Leta 1973 so skupaj z Zdravili\xc5\xa1\xc4\x8dem Dolenjske Toplice pre\xc5\xa1le pod okrilje Tovarne zdravil Krka. Za\xc4\x8delo se je obdobje razvoja zdravstvene dejavnosti in njene o\xc5\xbeje usmerjenosti po indikacijskih podro\xc4\x8djih._NEWLINE_Kronologija izgradnje in obnov hotelov in kopali\xc5\xa1\xc4\x8d:_NEWLINE__NEWLINE_Hotel Toplice - zgrajen tik pred 2.sv.vojno, ko je bil lastnik dr. \xc5\xa0ari\xc4\x8d, in je bil med vojno mo\xc4\x8dno po\xc5\xa1kodovan. Ve\xc4\x8dkrat obnovljen, nazadnje 1998_NEWLINE__NEWLINE_Hotel Krka - zgrajen 1982 , obnovljen 2006 in preimenovan v Hotel \xc5\xa0marjeta_NEWLINE__NEWLINE_Hotel \xc5\xa0marjeta - zgrajen 1991 , obnovljen 2006_NEWLINE__NEWLINE_Hotel Vitarium - zgrajen 2006_NEWLINE__NEWLINE_Notranji bazen - prvi bazen zgrajen 1982, drugi 1992 , leta 2006 zgrajen izplavni bazen_NEWLINE__NEWLINE_Zunanji bazeni - \xc5\xa1portni bazen zgrajen 1972 in obnovljen 1994, leseni je bil obnovljen leta 2010.\n_START_SECTION_\nNastanitev\n_START_PARAGRAPH_\nGostje, ki so nastanjeni v hotelih Vitarium, \xc5\xa0marjeta, Toplice in Vili Ana imajo na voljo sodobno opremljene sobe visokih kategorij, najsodobnej\xc5\xa1i medicinski wellness center Vitarium Spa&Clinique ter \xc5\xa1iroko ponudbo \xc5\xa1portnih in sprostitvenih aktivnosti.'